  Майя Бывальцева Приволжск федерал округысь В. Г. Стариков нимо Удмурт кадет корпусысь 10-тӥ классын дышетскись Артём Поскрёбышев эссе ӧрын творчество ужъёсъя «Geschichte in Biografien» - «История в биографиях» калыккуспо вожвылъяськонын вормиз. Со сярысь Удмуртиысь дышетонъя но тодосъя министерстволэн пресс-службаез ивортӥз. Удмуртиысь кадет корпусын дышетскись эскерон ужзэ прапрадедэзлы Константин Трофимович Поскрёбышевлы сӥзиз. Сое 1941-тӥ арын шуркынмонэ Глазкарысь фронтэ басьтӥзы. Карел фронтлэн 7-тӥ армияз пыртэм 114-тӥ стрелковой дивизиын гереӟетъя взводын телефонист луыса службазэ нуиз. Артём но солэн анаез Елена Алексеевна ӵыжы-выжызы сярысь ивортодэтэз пырыен-пырыен люказы. «Мынам песятае Герой вал!» сочиненизэ кадет ӟуч кылын гожтӥз, стрелковой полклэн ожмаськон сюресысьтыз выпискаосты ватсаз. Константин Поскрёбышев фронтысь 1945-тӥ арын бертӥз. Трос аръёс ӵоже Глазовысь лесобазаен кивалтӥз. Артём сое анай-атаезлэн верамъёссыя тодэ. Вожвылъяськон «Российская и германская молодежь в диалоге: история и память» ӵектосэз быдэсъян улсын ортчиз. Дунъясьёс доры Россилэн вань улосвылъёсысьтыз, Германиысь, Украинаысь но Казахстанысь 2 сюрс 700-лэсь трос ужъёс вуизы. 2 сюрс 175-сэ ӵектослэн сайтаз поттӥзы Дунъясьёслы трос тунсыко ужъёс пӧлысь куатьсэ гинэ вормисьёсты бырйыны капчи ӧй вал. Соин ик 12-сэ пусйыны малпазы: куатьсэ ӟуч кылын но куатьсэ немец кылын. Озьы ик вожвылъяськонлэн радъясь комитетэз устооссэ ужъёсты бичетэн поттыны пумкылъян кутӥз. Отчы дунъясьёсын нимаз пусъем 75 эссеос пырозы. Тодэ вайытом, Можгаысь 4-тӥ классын дышетскись Полина Алексеева «Правнуки Победителей» огъяросси конкурсын вормиз.  Тегъёс: Мерлык Удмуртия вожвылъяськон пиналъёс БыдӟымАтыкайож Вотка кадетъёс 100ар  